b'\n_START_ARTICLE_\nBombycoidea\n_START_SECTION_\nUtseende\n_START_PARAGRAPH_\nSelv om Bombycoidea kan variere mye i utseende, kan man holde fram noen fellestrekk. De er alle middelsstore til sv\xc3\xa6rt store sommerfugler (vingespenn 20 \xe2\x80\x93 nesten 300 mm), og gruppen omfatter noen av de aller st\xc3\xb8rste sommerfuglene i familiene p\xc3\xa5fuglspinnere (Saturniidae), svermere (Sphingidae) og uglespinnere (Brahmaeidae). Kroppen er vanligvis bred og h\xc3\xa5rete, og de fleste har fj\xc3\xa6rformede antenner i alle fall hos hannene. Bortsett fra hos svermere og uglespinnere er munndelene vanligvis tilbakedannet hos de voksne insektene. Vingene er vanligvis store sammenlignet med kroppen, ofte med \xc3\xb8yeflekker eller andre p\xc3\xa5fallende m\xc3\xb8nstre. Beina er forholdsvis korte._NEWLINE_Larvene er sylindriske, vanligvis lange og slanke. De er enten nakne eller sparsomt h\xc3\xa5rete. Mange er gr\xc3\xb8nne, men det er ogs\xc3\xa5 en del som har spektakul\xc3\xa6re fargem\xc3\xb8nstre. En del har nesleh\xc3\xa5r.\n_START_SECTION_\nLevevis\n_START_PARAGRAPH_\nLarvene lever p\xc3\xa5 mange forskjellige slags levende planter. Medlemmene i denne gruppen er vanligvis noks\xc3\xa5 f\xc3\xa5tallige, s\xc3\xa5 de er sjelden problematiske skadedyr. De fleste larvene, men ikke familien svermere, spinner seg inn i en kokong av silke f\xc3\xb8r de forvandler seg til pupper. Denne silken har blitt utnyttet til tekstiler, ikke bare hos silkeormen (Bombyx mori), men ogs\xc3\xa5 hos flere arter av p\xc3\xa5fuglspinnere (Saturniidae). _NEWLINE_ De voksne sommerfuglene flyr oftest om natten, selv om det ogs\xc3\xa5 finnes en del dagflygende arter. Hunnene sender ut feromoner som hannene kan oppdage p\xc3\xa5 lang avstand. Hos mange grupper tar de voksne insektene ikke til seg n\xc3\xa6ring, og de lever ganske kort tid.'